Danmark har modtaget et truende brev med en klar advarsel mod at stemme imod Donald Trump. Det oplyser diplomatiske FN-kilder til Politiken.

FN’s Generalforsamling skal senere torsdag stemme om Jerusalems status. Den amerikanske præsident holder nøje øje med, hvem der går imod hans beslutning om at anerkende Jerusalem som Israels hovedstad og han vil tage det personligt, hvis nogen stemmer imod ham, fremgår det af brevet.

På forhånd har Danmark sammen med de fleste andre EU-lande udtalt sig imod den amerikanske præsidents beslutning. Det forventes, at afstemningen vil vise, at næsten alle andre lande i verden kritiserer beslutningen.